P. Prokopovič, poslanec: (2002-05-23):
I. Presperín, podpredseda NR SR: Áno, budeme hlasovať o tomto návrhu. Žiadam, aby ste hlasovali, páni poslanci. Hlasujte. (Hlasovanie.) Prítomných je 82 poslancov, za všetkých 82 poslancov. Ďakujem. Konštatujem, že tento návrh zákona sme pridelili výborom, určili sme gestorský výbor, ako aj lehotu výborom na prerokovanie návrhu zákona v druhom čítaní. Budeme pokračovať ďalej, páni poslanci. Chcem vás požiadať, aby sme prebrali teraz pred obedňajšou prestávkou všetky návrhy na skrátené legislatívne konanie. Je takýto súhlas? (Súhlasná reakcia pléna.) Ďakujem. Ďalším bodom programu je návrh vlády na skrátené legislatívne konanie o vládnom návrhu zákona o riadení štátu v krízových situáciách mimo času vojny a vojnového stavu . Návrh vlády ste dostali ako tlač 1579. Súčasťou je aj návrh uznesenia Národnej rady. Prosím pána ministra hospodárstva Slovenskej republiky Ľubomíra Haracha, aby sa ujal slova. Žiadam vás, páni poslanci, aby ste zostali v rokovacej sále. Ľ. Harach, minister hospodárstva SR: Ďakujem pekne. Vážený pán predsedajúci, panie poslankyne, páni poslanci, Národná rada schválila ústavný zákon o bezpečnosti štátu v čase vojny, vojnového stavu, výnimočného stavu a núdzového stavu. Tento ústavný zákon ukladá vypracovať zákon, ktorý sa bude zaoberať predmetnou problematikou tak, ako je predložený. Obidva tieto zákony tvoria kompaktný celok na zabezpečenie bezpečnosti štátu, ako aj na ochranu života, zdravia a majetku osôb v prípade vzniku situácií, krízových situácií nevojenského charakteru. Ústavný zákon je už účinný, preto vás prosím o podporu predkladaného návrhu zákona o riadení štátu v krízových situáciách. Ďakujem za pozornosť. I. Presperín, podpredseda NR SR: Ďakujem. Prosím pani poslankyňu Olgu Szabóovú, aby informovala o výsledku prerokovania tohto návrhu vo výbore. O. Szabó, poslankyňa: Ďakujem pekne. Vážený pán predsedajúci, vážené panie poslankyne, páni poslanci, dovoľte mi, aby som vás oboznámila s informáciou Výboru Národnej rady Slovenskej republiky pre obranu a bezpečnosť o výsledku prerokovania návrhu vlády na skrátené legislatívne konanie o vládnom návrhu zákona o riadení štátu v krízových situáciách mimo času vojny a vojnového stavu (tlač 1579). Predseda Národnej rady Slovenskej republiky svojím rozhodnutím č. 1764 z 20. mája 2002 pridelil návrh vlády na skrátené legislatívne konanie o vládnom návrhu zákona o riadení štátu v krízových situáciách mimo času vojny a vojnového stavu na prerokovanie Výboru Národnej rady Slovenskej republiky pre obranu a bezpečnosť v termíne ihneď. Výbor Národnej rady Slovenskej republiky pre obranu a bezpečnosť predložený návrh vlády na skrátené legislatívne konanie o riadení štátu v krízových situáciách mimo času vojny a vojnového stavu prerokoval na svojej 94. schôdzi dňa 22. mája a v prijatom uznesení č. 558 odporučil Národnej rade Slovenskej republiky prerokovať uvedený návrh vlády v skrátenom legislatívnom konaní v termíne ihneď. Prosím, pán predsedajúci, aby ste otvorili rozpravu k tomuto návrhu. I. Presperín, podpredseda NR SR: Ďakujem, pani poslankyňa, za prednesenie tejto informácie. Otváram všeobecnú rozpravu o tomto bode programu. Pýtam sa, kto sa chce prihlásiť ústne vzhľadom na to, že písomne nebol nikto prihlásený? Nikto sa neprihlásil do rozpravy. Pani poslankyňa, prosím, keby ste predložili prvý návrh. O. Szabó, poslankyňa: Odporúčam Národnej rade Slovenskej republiky prerokovať uvedený návrh vlády v skrátenom legislatívnom konaní v termíne ihneď. I. Presperín, podpredseda NR SR: Prosím, hlasujte o tomto návrhu, ktorý podala pani poslankyňa ako spoločná spravodajkyňa. Hlasujte. Páni poslanci, žiadam vás, aby ste prišli do rokovacej sály na hlasovanie. Páni poslanci, budeme hlasovať. Pán poslanec Kanis prišiel, takže nás je viac. Verím, že sa prezentujú aj nezávislí poslanci. Pán poslanec Fico, netelefonuj v rokovacej sále. Hlasujeme. (Ruch v sále.) SDA pomôže, dúfam, pri hlasovaní, páni poslanci. (Hlasovanie.) Prítomných je 77 poslancov, za 75, proti 1, nezdržal sa nikto, nehlasoval 1. Konštatujem, že tento návrh sme schválili. Prosím, pridelenie výborom, pani poslankyňa. (Reakcia z pléna.) Pardon. Prepáčte, áno, áno. Pán minister, prosím, keby ste sa vyjadrili. (Rokovanie o vládnom návrhu zákona o riadení štátu v krízových situáciách mimo času vojny a vojnového stavu v prvom čítaní) Ľ. Harach, minister hospodárstva SR: Áno, ďakujem pekne. Pán predsedajúci, panie poslankyne, páni poslanci, hlavným cieľom predloženého návrhu zákona je vytvorenie právnych predpokladov na riadenie štátu v prípade vzniku krízových situácií nevojenského charakteru. Za tým účelom sa vymedzujú orgány krízového riadenia, ktorými sú vláda Slovenskej republiky, ministerstvo a ostatné ústredné orgány štátnej správy, ale aj Národná banka, krajské úrady atď. Vzhľadom na naliehavú potrebu právnej úpravy krízového riadenia si vás dovoľujem požiadať o postúpenie predloženého návrhu zákona do ďalšieho legislatívneho konania. Ďakujem pekne. I. Presperín, podpredseda NR SR: Ďakujem. Dávam slovo pani spoločnej spravodajkyni, nech sa páči. O. Szabó, poslankyňa: Ďakujem pekne, pán predsedajúci. Vážené panie poslankyne, vážení páni poslanci, dovoľte mi, aby som podľa § 73 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov vystúpila pri prvom čítaní k vládnemu návrhu zákona o riadení štátu v krízových situáciách mimo času vojny a vojnového stavu (tlač 1580) ako spravodajkyňa určená navrhnutým gestorským Výborom Národnej rady Slovenskej republiky pre obranu a bezpečnosť. Úvodom vás chcem informovať o skutočnosti, že predmetný návrh bol doručený poslancom Národnej rady Slovenskej republiky dňa 20. mája 2002 s tým, že vláda Slovenskej republiky požiadala Národnú radu Slovenskej republiky o prerokovanie v skrátenom legislatívnom konaní. Predseda Národnej rady Slovenskej republiky posúdil, či návrh zákona spĺňa náležitosti podľa § 70 ods. 1 zákona o rokovacom poriadku Národnej rady Slovenskej republiky a podľa legislatívnych pravidiel, a zaradil ho na prerokovanie tejto 60. schôdze Národnej rady Slovenskej republiky v rámci prvého čítania. Ako spravodajkyňa Národnej rady Slovenskej republiky k tomuto prvému čítaniu si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona o rokovacom poriadku Národnej rady Slovenskej republiky, ako i náležitosti určené v legislatívnych pravidlách. V súlade s § 79 písm. c) zákona o rokovacom poriadku Národnej rady Slovenskej republiky odporúčam Národnej rade prijať uznesenie o tom, že ho Národná rada Slovenskej republiky prerokuje v druhom čítaní. Prosím, pán predsedajúci, aby ste otvorili všeobecnú rozpravu k tomuto návrhu. I. Presperín, podpredseda NR SR: Ďakujem, pani poslankyňa. Otváram všeobecnú rozpravu o tomto bode programu. Pán poslanec Juriš sa hlási do rozpravy ústne. Nikto viac. Končím možnosť prihlásiť sa do rozpravy ústne. A. Juriš, poslanec: Vážený pán predsedajúci, vážený pán minister, ministerka, vážení kolegovia, pretože rokovací poriadok je tak postavený, že musím vystúpiť v rozprave, takisto požadujem, aby to bolo pridelené aj pôdohospodárskemu výboru. Ide o to, že povodne tiež patria medzi krízové situácie a takisto aj nákazy hospodárskych zvierat. Preto požadujem, aby to bolo pridelené aj pôdohospodárskemu výboru. Ďakujem. I. Presperín, podpredseda NR SR: Vyhlasujem všeobecnú rozpravu o tomto bode programu za skončenú. Prosím pani poslankyňu, aby sa vyjadrila a aby uviedla hlavne hlasovanie. O. Szabó, poslankyňa: Ďakujem pekne. Odporúčam v súlade s § 73 ods. 3 písm. c) zákona o rokovacom poriadku Národnej rady Slovenskej republiky v znení neskorších predpisov prijať uznesenie, aby Národná rada prijala návrh, že ho prerokuje v druhom čítaní. I. Presperín, podpredseda NR SR: Hlasujeme o tomto návrhu. Hlasujte, prosím, aby sme prerokovali tento návrh zákona vlády v druhom čítaní. Hlasujte. (Ruch v sále.) Prosím o pokoj, páni poslanci. Ešte máme dva návrhy zákonov prerokovať, takže ešte vydržte. (Hlasovanie.) Prítomných je 76 poslancov, za 76, proti nikto, nezdržal sa nikto, hlasovali všetci. Prosím, návrh bol schválený. Ďalej. O. Szabó, poslankyňa: V súlade s § 74 ods. 1 a 2 zákona o rokovacom poriadku Národnej rady Slovenskej republiky a rozhodnutím predsedu Národnej rady Slovenskej republiky odporúčam prijať rozhodnutie o pridelení uvedeného návrhu týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre obranu a bezpečnosť ako gestorskému výboru. A na základe návrhu pána poslanca Juriša aj Výboru Národnej rady Slovenskej republiky pre pôdohospodárstvo. A zároveň odporúčam tento návrh prerokovať vo výboroch do 24. mája 2002 a v gestorskom výbore do 28. mája 2002. Ďakujem. I. Presperín, podpredseda NR SR: Ďakujem. Hlasujeme o tomto návrhu. Hlasujte, prosím. Hlasujte. (Hlasovanie.) Prítomných je 77 poslancov, za 76, proti nikto, nezdržal sa nikto, nehlasoval 1. Konštatujem, že Národná rada pridelila návrh zákona výborom, určila gestorský výbor a lehotu výborom na prerokovanie návrhu zákona v druhom čítaní. Posledným zákonom, ktorý prerokujeme pred obedom, je návrh vlády na skrátené legislatívne konanie o vládnom návrhu zákona, ktorým sa dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov . Návrh vlády máte ako tlač 1585 a jeho súčasťou je návrh uznesenia Národnej rady. Prosím pani ministerku pre správu a privatizáciu národného majetku Slovenskej republiky Máriu Machovú, aby sa ujala slova. A vás prosím o trpezlivosť. M. Machová, ministerka pre správu a privatizáciu národného majetku SR: Vážená poslanecká snemovňa, predložený vládny návrh zákona vychádza z potreby riešenia problémov súvisiacich s prijatím zákona č. 302/2001 Z. z. o samospráve vyšších územných celkov vzhľadom na to, že súčasná úprava neumožňuje majetok určený na privatizáciu previesť na vyššie územné celky, iba na obce a na fyzické a právnické osoby. Je potrebné, aby sme tento nedostatok riešili veľmi urýchlene. A preto predkladám návrh na skrátené legislatívne konanie. Ďakujem veľmi pekne. I. Presperín, podpredseda NR SR: Ďakujem pekne, pani ministerka. Prosím pána poslanca Prokopoviča ako povereného člena výboru pre hospodárstvo, privatizáciu a podnikanie, aby sa ujal slova.